SA en Somalië bespreek vrylating van gyselaarsBruno Pelizzari en Debbie Calitz. Die minister van internasionale betrekkinge en samewerking, Maite Nkoana-Mashabne, het Dinsdag meet haar Somaliese eweknie, Mohamed Abdullahi omar, vergader waartydens ŉ ooreenkoms gesluit is vir die vestiging van diplomatieke betrekkinge. “Die onstabiliteit in sekere dele van Somalië bied ongelukkig vrugbare grond vir die plaag van seerowery,” het Nkoana-Mashabane in ‘n verklaring gesê. “Suid-Afrika is bekommerd oor die bedreiging van seerowery en gewapende roof aan die kus van Somalië, veral oor die bedreiging in die Mosambiek-kanaal.” Bruno Pelizzari en Deborah Calitz van Durban is op 26 Oktober 2010 deur seerowers ontvoer terwyl hulle aan die kus van Tanzanië geseil het. Verlede maand het die hulplenigingsorganisasie, Gift of the Givers, verneem dat Pelizzari en Calitz “verkoop” is en verskeie kere as ŉ “kommoditeit” rondgeskuif is sedert hulle ontvoer is. ŉ Werknemer van Gift of the Givers het glo die paartjie lewend in ’n kamp vol gyselaars opgemerk. Nkoana-Mashabane sê haar departement het Sondag met Pelizzari en Calitz se gesinne ontmoet. “Ons sal in kontak met hulle bly en voortgaan om hulle te ondersteun en op hoogte te hou.”